b'\n_START_ARTICLE_\nGustavo Cerati\n_START_PARAGRAPH_\nGustavo Adri\xc3\xa1n Cerati (11. august 1959 Buenos Aires \xe2\x80\x93 4. september 2014 Buenos Aires) oli Argentina laulja, helilooja ja produtsent. _NEWLINE_Ladina-Ameerika roki suurkujuks peetud Cerati oli rokiansambli Soda Stereo laulja, laulukirjutaja ja kitarrist. Lisaks Ceratile kuulusid 1982\xe2\x80\x931997 tegutsenud triosse ka H\xc3\xa9ctor "Zeta" Bosio ja Charly Alberti. \xc3\x9cheskoos anti v\xc3\xa4lja seitse stuudioalbumit: "Soda Stereo" (1984), "Nada Personal" (1985), "Signos" (1986), "Doble Vida" (1988), "Canci\xc3\xb3n Animal" (1990), "Dynamo" (1992) ja "Sue\xc3\xb1o Stereo" (1995). 2007. aastal tuldi taas kokku Me Ver\xc3\xa1s Volveri turnee jaoks, mille raames anti kontserte Argentinas, T\xc5\xa1iilis, Colombias, Ecuadoris, Mehhikos, Panamas, Peruus, USA-s ja Venezuelas. _NEWLINE_P\xc3\xa4rast Soda Stereo laialiminekut j\xc3\xa4tkas Cerati sooloartistina. Talt ilmusid sooloalbumid "Amor Amarillo" (1993), "Bocanada" (1999), "Siempre es Hoy" (2002), "Ah\xc3\xad vamos" (2006) ja "Fuerza Natural" (2009)._NEWLINE_Cerati muusikamaitse varasemate ja olulisemate m\xc3\xb5jutajate hulka kuuluvad The Police, Queen, The Cure, David Bowie, Brian May, Ritchie Blackmore ja Deep Purple. Lisaks rokile katsetas Cerati muudegi muusikastiilidega, sealhulgas elektroonilise ja s\xc3\xbcmfoonilise muusikaga. Ta v\xc3\xb5itis karj\xc3\xa4\xc3\xa4ri jooksul mainekaid auhindu, n\xc3\xa4iteks tunnustati ta muusikat seitsme Latin Grammyga. _NEWLINE_Mais 2010 m\xc3\xb5ni tund p\xc3\xa4rast Venezuelas Caracases antud kontserti tabas Ceratit insult. Insuldi tagaj\xc3\xa4rjel langes ta koomasse, millest ta enam ei \xc3\xa4rganud. 4. septembril 2014 suri Cerati 55 aasta vanuselt._NEWLINE_Cerati oli kuulus fraasi "gracias totales" kasutamise poolest. 5. septembril 2014 kuvati see t\xc3\xa4nuavaldus muusiku m\xc3\xa4lestamiseks Buenos Airese metroojaamade elektroonilistel ekraanidel.'